เอไลฟ์คึกปั๊มเบี้ยใหม่102%
ขายผ่านเวลธ์ แมเนจเมนท์นำโด่งมั่นใจสิ้นปีนี้ยอดขายแตะ2.5พันล้าน
17 พ.ค. 2556

ขายผ่านเวลธ์ แมเนจเมนท์นำโด่งมั่นใจสิ้นปีนี้ยอดขายแตะ2.5พันล้าน
เอไลฟ์ ปั้นเบี้ยรวมโต 348 ล้านบาท ที่ปรึกษาทางการเงินส่วนตัวช่วยดันยอดไตรมาสแรก
นายเชาว์พันธุ์ พันธุ์ทอง กรรมการผู้จัดการ บริษัท แอ๊ดวานซ์ ไลฟ์ ประกันชีวิต หรือเอไลฟ์ เปิดเผยว่า ในช่วงไตรมาสแรกที่ผ่านมา บริษัททำเบี้ยรับรวมได้ 348 ล้านบาท เติบโต 136% โดยมาจากเบี้ยใหม่ปีแรกถึง 225 ล้านบาท เพิ่มขึ้น 102% ส่วนที่เหลือเป็นเบี้ยต่ออายุ 123 ล้านบาท เพิ่มขึ้น 60% เมื่อเทียบกับช่วงเดียวกันของปีก่อน 
สำหรับช่องทางการขายหลักมาจากเวลธ์ แมเนจเมนท์ หรือการให้บริการด้านที่ปรึกษาวางแผนทางการเงินส่วนบุคคล มีอัตราการเติบโตถึง 272% และช่องทางการขายผ่านเทเลมาร์เก็ตติ้ง หรือขายผ่านโทรศัพท์ มีอัตราการเติบโตถึง 21% เมื่อเทียบกับช่วงเดียวกันของปีก่อน สะท้อนให้เห็นว่า ประกันชีวิตเข้ามามีบทบาทสำคัญ และเป็นส่วนหนึ่งของการวางแผนการเงินในการสร้างความมั่งคั่ง นอกเหนือจากการคุ้มครอง และลดหย่อนภาษี อีกทั้งยังให้ผลตอบแทนอยู่ในระดับสูงเมื่อเทียบกับการฝากประจำอีกด้วย
อย่างไรก็ตาม แผนการดำเนินงานช่วงที่เหลือของปีนี้ บริษัทตั้งเป้าหมายการเติบโตของเบี้ยรับรวมไว้ที่ 2,500 ล้านบาท หรือเติบโตเพิ่มขึ้น 100% จากปี 2555 ที่มีเบี้ยรับรวมอยู่ที่ 1,248 ล้านบาท โดยในส่วนนโยบายการลงทุนจะเน้นสัดส่วนของนโยบายการลงทุนเหมือนในปีที่ผ่านมา ที่มีนโยบายการลงทุนในสินทรัพย์ที่เหมาะสม และสอดคล้องกับภาระผูกพันที่มีอยู่ โดยเน้นสัดส่วนการลงทุน 75% ในพันธบัตรรัฐบาลและตราสารหนี้ภาครัฐ กองทุนรวม หุ้นกู้เอกชนที่มีเครดิตอันดับที่ดี เงินกู้กรมธรรม์ และเงินฝาก เนื่องจากมองว่า การลงทุนประเภทนี้ให้ผลตอบแทนค่อนข้างมั่นคง อีกทั้งบริษัทจะเน้นการพัฒนาช่องทางการให้บริการผลิตภัณฑ์ผลตอบแทน เจาะกลุ่มไลฟ์สไตล์ หรือตามความต้องการของลูกค้าอีกด้วย
“จากผลการดำเนินงานที่โดดเด่นในไตรมาสแรกที่ผ่านมา เนื่องจากลูกค้ามีความรู้ความเข้าใจในผลิตภัณฑ์ประกันชีวิตมากขึ้น อีกทั้งการพัฒนาผลิตภัณฑ์ในช่วงต้นปีที่ผ่านมา ยังสามารถตอบโจทย์ความต้องการของลูกค้าได้ตรงจุดทั้งในเรื่องของผลตอบแทน ความคุ้มครอง รวมถึงการพัฒนาทีมที่ปรึกษาด้านการวางแผนการเงินที่มีศักยภาพมากขึ้นในการให้ความรู้ คำแนะนำ และตอบสนองความต้องการในการให้บริการวางแผนการเงิน หรือเอไลฟ์ แพลน อย่างใกล้ชิดกับลูกค้าได้เป็นอย่างดี แม้แต่เบี้ยรับรวมของอุตสาหกรรมประกันชีวิตในไตรมาสแรกที่ผ่านมา ก็มีการขยายตัวมากว่า 20%” นายเชาว์พันธุ์ กล่าว
“การขยายตัวของอุตสาหกรรมประกันชีวิตในช่วงไตรมาสแรกที่ผ่านมา ยังคงให้ความสำคัญกับการพัฒนาผลิตภัณฑ์ใหม่ๆ เพื่อตอบสนองความต้องการของลูกค้า และการพัฒนาความร่วมมือทางธุรกิจ กับการขยายช่องทางการขายใหม่ๆเพื่อให้สามารถเข้าถึงกลุ่มลูกค้าได้ดียิ่งขึ้น ขณะเดียวกันผลิตภัณฑ์ประกันชีวิตได้ถูกนำมาใช้เป็นเครื่องมือหนึ่งในเรื่องการวางแผนการเงินส่วนบุคคล จึงเป็นเหตุให้ประชาชนให้ความสนใจมากขึ้น ประกอบกับผลิตภัณฑ์ด้านประกันชีวิตยังมีความหลากหลายและตอบสนองแต่ละบุคคลได้วางแผนการเงินเพื่อตอบโจทย์ไลฟ์สไตล์ของตัวเองอีกด้วย” นายเชาว์พันธุ์ กล่าวถึงภาพรวมของอุตสาหกรรมประกันชีวิตในไตรมาสแรกที่ผ่านมาว่าเบี้ยรับรวมมีการขยายตัวสูงกว่า 20% ซึ่งเป็นการสะท้อนให้เห็นว่าแนวโน้มธุรกิจประกันชีวิตมีอัตราการเติบโตที่ดี และมีความแข็งแกร่ง ประชาชนมีความรู้ความเข้าใจ และให้ความสำคัญกับการซื้อประกันชีวิตอย่างต่อเนื่อง อีกทั้งประชาชนยังสามารถเข้าถึงผลิตภัณฑ์ประกันชีวิตผ่านช่องทางต่างๆ ที่มีความสะดวกสบายมากยิ่งขึ้น